Vuwani-betogings: Miljoene nodig om skole te herbouBeskadigde skoolgeboue in Vuwani, Limpopo (Mei 2016) (Foto: ANA) Motshekga het oor die reuse-skade wat betogers aangerig het gepraat tydens ŉ mediakonferensie kort voordat sy haar begrotingsrede in die parlement gelewer het. Volgens Motshekga dui ŉ voorlopige beraming daarop dat die koste om die skole te herstel besonder groot sal wees. “Dit gaan ŉ enorme finansiële impak op die sektor hê en ons wag vir verslae van die provinsie om die ware omvang van die skade te bepaal. Ek is egter bevrees die voorlopige verslae lyk nie goed nie en die skade kan honderde miljoene rande beloop,” het sy gesê. Motshekga het die geweld in die gebied veroordeel en gesê dit is almal se verantwoordelikheid om seker te maak dat onderwysfasiliteite beskerm word en die jeug se toekoms nie in gedrang kom deur inwoners se optrede nie. Altesaam 24 skole is sedert verlede naweek deur betogende inwoners aan die brand gesteek en 20 van hierdie skole is heeltemal verwoes. Betogers het woedend gereageer nadat die hooggeregshof hul aansoek om steeds onder die Makhado-munisipaliteit te val van die hand gewys het. Die inwoners het die hof genader om die besluit van die Munisipale Afbakeningsraad (MDB), dat hulle voortaan by die nuwe Malamulele-munisipaliteit ingesluit sal word, op te hef.